بردلی کوپر

بردلی چارلز کوپر (بزائه‌ی ۵ ژانویه ۱۹۷۵) اتا آمریکایی بازیگر و فیلم‌ساج هسته. وه خله جوایز ره کاندید و برنده بیّه که وشون جه، اتا بفتا، دِتا گِرَمی گت‌ته هسته و وه نُه کَش اوسکار وسّه، هشت صوه گولدن گلوب و ات دَفه تونی جایزه وسّه کاندید بیّه. ونه فیلم‌ها سرجمع حدود یازده بیلیون دلار فروش هاکردنه و وه پولدارترین بازیگرون جُلگه دله دره. «پیپـِل مگزین» هم وه ره سکسی‌ترین مردونِ رج دله قرار هدا.

وه اول سکس اند د سیتی سِری دله نقش داشته و ات سال دمبال‌ته، سال ۲۰۰۰، بورده شه لیسانس ره اکترز استودیو جه بیته. ونه اولین فیلم وت هات امریکن سامر (۲۰۰۱) بی‌یه و همون‌گدرها شه اولین سریال ِنقش ره هم آلیاس (۲۰۰۱–۲۰۰۶) دله بدست بیارده. ونه نقش سریال دله جا نکته و همینسه وه خاسته سینما ره دکّل ول هاکنه که همین گدر اتا کومدی فیلم، ودینگ کراشرز (۲۰۰۵) دله کا هکرده و ونه بازی موفق بی‌یه. ولی فیلمی که وه ره جا دمبدا و معروف هاکرده، د هنگ اور (۲۰۰۹) ِکومدی فیلم بی‌یه که ونه دومی و سومی قسمت ره بساتنه. بردلی کوپر اینجه جه رشد هاکرده و لیمیت‌لس (۲۰۱۱) و دِ پِلِیس بیهایند دِ پینز (۲۰۱۲) دله هم خار بازی داشته.

نقش بعدی که باعث بیّه اسم درهاکنه، سیلور لاینینگز پلی‌بوک (۲۰۱۲) ِرومانتیک فیلم و امریکن هاستل (۲۰۱۳) ِجنایی-کومدی فیلم و امریکن اسنایپر (۲۰۱۴) ِجنگی فیلم بینه. وه این گدر چارتا اوسکار ِجایزه ره کاندید بیّه که هیچ‌کمین ره نَوِرده. سال ۲۰۱۴ وه اتا تیاتر نقش ره بیته که الفنت من اصلی کاراکتر بی‌یه و این نقش دله هم منتقدون دل ره ئو هاکرده. وه همین سال اتا انیمیشنی شخصیت ِصدا ره هم مارول ِمجموعه دله دوبله هاکرده. سال ۲۰۱۸, اتا فیلم تهیه، نویسندگی، کارگردونی و بازیگری ره شه پیش بَوِرده که اِ اِستار ایز بورن نوم داشته و لیدی گاگا وه ره همراهی کِرده که خله جوایز ره کاندید بیّه و ونه موسیقی هم خله فروش هاکرده. وه تهیه‌کنندگی دمباله ره بیته و جوکر (۲۰۱۹) و نایت‌مری الی (۲۰۲۱) ره بساته. وه کارگردونی ره هم مائسترو (۲۰۲۳) فیلم جه په بیته.

 منابع 

رج:زننه آدمون
رج:امریکا بازیگرون